DF's næstformand Søren Espersen mener ikke, at Ekstra Bladet kan kalde en sommerfest med helstegt pattegris for en grisefest

Der er ikke noget at komme efter, og en sommerfest med helstegt pattegris kan ikke kaldes for en grisefest.

Det mener Dansk Folkepartis næstformand Søren Espersen, når det gælder Dansk Folkepartis sommerfester, med pattegris og EU-oplæg, som blev betalt med skattekroner øremærket til EU-oplysning.

Til gengæld er der ifølge Søren Espersen noget at komme efter i Ekstra Bladets dækning, og han beskylder på Twitter og i et læserbrev Ekstra Bladet for at skrive løgne.

Espersen ville i første omgang ikke uddybe, hvori løgnen bestod. Senere lykkedes det dog at få en længere snak med Dansk Folkepartis næstformand.

- Du skriver, at det er løgn og latin, hvad der står i Ekstra Bladet. Hvori består løgnen?

- I skriver grisefester på forsiden. Hvad fanden er det for en grisefest? På Mallorca eller hvad?

- I holder sommerfester med helstegt pattegris.

- Der har ikke været helstegt pattegris til nogen af de her arrangementer. Jeg vil ikke acceptere, at Europa-Nævnet har betalt for Dansk Folkepartis grisefester. Det er løgn.

(Artiklen fortsætter under billeder)

Pattegris til de meninge medlemmer for Europa-Nævnets penge er ikke praksis i de øvrige partier. Foto: Videographer.dk

- Det er en sommerfest, hvor der er helstegt pattegris.

- Nej, det er ikke nogen sommerfest. Og det var almindelig flæskesteg.

- Alle ærlige mennesker bør stå af, når man på forsiden skriver, at Europa-Nævnet betaler DF's grisefester. Hvad har det overhovedet med sagen at gøre, om der blev serveret pattegris.

- Vi har jo et bilag, der viser, at 3000 skattekroner fra Europa-Nævnet gik til en helstegt pattegris i 2011.

(Artiklen fortsætter under billedet)

Her ses bilaget, hvor skattekroner til EU-oplysning har betalt for en helstegt pattegris til DF's sommerfest i 2011.

- Kald det hvad du vil, men det er ikke en grisefest, og det er noget svineri at skrive.

- Det er en sommerfest, hvor man serverer helstegt pattegris.

- Nej, det er ikke nogen sommerfest.

- Der står på invitationen i 2011 og 2012, at det er en sommerfest for DF's medlemmer.

- Nej, det er et EU-møde, hvor man så får bespisning bagefter, hvilket er helt i overensstemmelse med reglerne. Så man manipulerer og lyver fra Ekstra Bladets side. Det vil jeg ikke være med til mere. Det er en ren hetz.

(artiklen fortsætter under billedet)

Her er den invitation, som blev sendt ud til DF's medlemmer angående DF på toppen i 2012.

- Men der står, at det er en sommerfest.

- Det er da festligt, at mødes om sommeren og spise et stykke flæsk sammen. Det er ingenting, som strider mod reglerne. Det er ren løgn.

Se også: Tulle og Co. malkede statskassen: Grisefester for skattekroner

- Hvor er løgnen så?

- Start med forsiden. Der står, at Europa-Nævnet finansiere DF's grisefester. Det er løgn.

- Der står i invitationen, at det er en sommerfest, hvor der er helstegt pattegris og for eksempel i 2012 gik 22.000 kroner fra Europa-Nævnet til arrangementet.

- Ja, men uanset hvordan du vender og drejer det, så er det ikke en grisefest.

Se også: Partier afviser at bruge DF's malkemetode

Ingen problemer med flæsk og fadøl

- Du skriver i et læserbrev, at Ekstra Bladet kalder det misbrug. Hvor ser du ordet misbrug i dækningen?

- Vi har fulgt reglerne, og bespisning er en del af det. At få et stykke flæsk og en fadøl til et sommer-arrangement, der drejer sig om EU, det er der ingen problemer ved.

- Har Ekstra Bladet skrevet, at der er tale om misbrug?

- Det ligger i hele opsætningen, at vi svindler i DF.

- Kan du finde ordet misbrug i dækningen?

- Hold nu op med det der flueknepperi. Det hele er bygget op på, at nu svindler DF. Der er ikke noget at komme efter.

- Kan det retfærdiggøres, at man for 22.000 skattekroner hygger, spiser gris og spiller amerikansk lotteri til et arrangement fra 11-17, hvor man har to gange et kvarter med EU-oplæg?

- Det hele er bygget op omkring EU, og så hygger man sig om eftermiddagen. Det er grundlæggende forkert med den måde, som du stiller det op på.

Se også: Uklare regler kan blåstemple DF's fester for skattekroner

- Arrangøren siger, at det var en ren sommerfest med minimalt EU-indhold.

- Arrangøren er blevet smidt ud af DF og har tigget og bedt om at komme med igen. Det er ikke et ordentligt vidne.

- Derfor kan hun jo godt sige sandheden, og der er jo også et program, der viser de to gange kvarters EU-oplæg?

- Hun er mavesur, og det er ikke et ærligt vidne.

'Ekstra Bladet ser ned på gris'

- Du skriver også, at Ekstra Bladet og Poul Madsen har noget i mod flæskesteg. Hvad bygger du det på?

- I ser ned på det. Det er ikke godt nok til jer.

- Jeg elsker flæskesteg. Jeg er helt tosset med det. Hvor ser du, at vi har noget imod det?

- I kører en masse med dyre franske rødvine og franske desserter. Nu er den gal med flæskesteg. Hvad skulle vi ellers have serveret?

- Men hvor i dækningen står der, at vi har noget imod flæskesteg?

- I synes ikke, at flæsk skal serveres med penge fra Europa-Nævnet. Men det er jo almindelig bespisning. Det skal gøres til noget nedværdigende, og det bryder jeg mig ikke om.

- Vi fremhæver blot, at man bruger skattekroner til EU-oplysning på sommerfester med gris og EU-oplæg.

- Vi fester også, når vi har årsmøde og julekomsammen.

- Er det også betalt af penge til EU-oplysning?

- Nej, vi betaler selv 350 kroner ind om måneden hver, som vi bruger til en julefest.